ARROW คาดปี 60 รายได้ 1.60 พันลบ. เล็งสรุปแผนลงทุนขยายไลน์ผลิตเดือนนี้
ARROW คาดปี 60 รายได้ 1.60 พันลบ. จากปีนี้ 1.40 พันลบ. ตามเป้า เตรียมสรุปแผนลงทุนขยายไลน์ผลิตใหม่ภายในเดือนนี้
16 พ.ย. 2559

นายธานินทร์ ตันประวัติ กรรมการผู้จัดการ บริษัท แอร์โรว์ ซินดิเคท จำกัด (มหาชน) หรือ ARROW ระบุว่า บริษัทคาดว่ารายได้ปี 60 จะอยู่ที่ 1.60 พันล้านบาท และมีอัตรากำไรสุทธิที่ 18-22% โดยรายได้จะมาจากท่อร้อยสายไฟราว 1.30 พัน ล้านบาท และรายได้จากธุรกิจรับเหมาราว 300 ล้านบาท ซึ่งยังมีการเติบโตอย่างต่อเนื่องจากโครงการต่าง ๆ ที่จะออกมา
โดยปัจจุบันบริษัทอยู่ระหว่างประมูลงานใหม่ไม่ว่าจะเป็นสนามบินสุวรรณภูมิเฟส 2 โครงการคอนโดมิเนียมหลาย ๆ โครงการ และรถไฟฟ้าหลายสาย มูลค่ากว่า 100 ล้านบาท โดยคาดว่าจะได้งานกว่า 60-70% ซึ่งคาดว่าจะรู้ผลการประมูลในช่วงปลายปีนี้ โดยคาดว่าช่วงต้นปี 60 จะสามารถตุนงานในมือ (Backlog) ถึงระดับ 200-300 ล้านบาท นอกจากนี้ ยังมีความสนใจที่จะเข้าประมูลงานจากโรงพยาบาลจุฬาภรณ์ กลุ่มโรงพยาบาลที่เน้นผู้สูงอายุ อิเกียบางใหญ่ และโรงแรมชาเตียม
สำหรับรายได้ปีนี้บริษัทมั่นใจทำได้ 1,400 ล้านบาทตามเป้าหมาย  หลัง 9 เดือนแรกปีนี้มีรายได้แล้ว 1,008.10 ล้านบาท โดยปัจจุบันบริษัทฯมีงานในมือ (Backlog) 270 ล้านบาท ซึ่งจะรับรู้ปีนี้ทั้งหมด ในขณะเดียวกันคาดว่าอัตรากำไรสุทธิของบริษัทฯจะอยู่ที่ใกล้เคียง 20% ซึ่งอยู่ในระดับที่ใกล้เคียงกับช่วง 9 เดือนแรกที่ระดับ 19.55%
“ปีนี้เรายังคงมั่นใจว่าจะทำได้ตามเป้าหมายที่ 1,400 ล้านบาท ซึ่งจะทำให้ทั้งกำไรสุทธิและรายได้ทำสถิติสูงสุดใหม่ ขณะที่ปีหน้าเราก็คาดว่าจะมีการเติบโตได้อย่างต่อเนื่อง เพราะงานต่าง ๆ ที่จะออกมาอย่างต่อเนื่องทั้งภาครัฐและเอกชน ไม่ว่าจะเป็นรถไฟฟ้าสายสีต่าง ๆ คอนโดมิเนียมที่จะเกิดขึ้นตามรถไฟฟ้าสายใหม่ ๆ ที่จะเกิดขึ้นด้วย แต่อย่างไรก็ตามเราต้องระมัดระวังเรื่องของราคาวัตถุดิบ และค่าเงิน ที่มีความผันผวน อย่างไรก็ตามบริษัทฯก็ได้ตุนปริมาณวัตถุดิบไว้กว่า 80% ของงานในมือแล้ว จึงไม่ได้กังวลนัก แต่หากราคาวัตถุดิบมีการปรับขึ้นบริษัทฯก็สามารถปรับราคาสินค้าขึ้นตามได้จึงไม่มีความกังวลมากนัก”นายธานินทร์ กล่าว
นอกจากนี้บริษัทยังเตรียมพิจารณาขยายไลน์การผลิตสินค้าประเภทท่อสำหรับงานก่อสร้าง ซึ่งบริษัทฯเตรียมสรุปแผนการลงทุนภายในเดือน พ.ย. นี้  เบื้องต้นตั้งงบลงทุนราว 20-30 ล้านบาท โดยบริษัทฯเห็นถึงแนวโน้มการเติบโตของกลุ่มอสังหาริมทรัพย์ รวมถึงอาคารต่าง ๆ จะเติบโตขึ้นในปี 60 จึงต้องมีการลงทุนเพิ่มเติมเพื่อรองรับการเติบโต